Papersnake/gushiwen huggingface dataset:
閒中作
曹之谦（元代）

雄鸡啼一声，惊起五更睡。出门何扰扰，竞逐名与利。

冥冥车马尘，白日暗城市。萧条蓬蒿居，独有羲皇地。

高情杳秋云，静性凝止水。俯仰天地间，澹然无一事。
文宣王及其弟子赞
宋高宗（宋代）

在昔石邑，能知所尊。
懋依有德，克述无言。
鼓箧槐市，扬名里门。
此道久视，彼美长存。
送韩寅仲
李云龙（明代）

几年袖却补天手，万里长悬捧日心。垂杨千缕绾不住，飘如浮云去江浔。

莺舌喈喈作骊唱，桃花醉眼红相向。丈夫结束事远图，且把离愁寄天上。

忆初辽海仍安流，上书曾献徙薪谋。举朝泄泄不肯听，范老徒先天下忧。

蓬莱宫阙郁崔嵬，双凫一下旋飞回。无心去作一官计，共信君非百里才。

河东年来没封豕，几个残兵哭辽水。举国若狂事已非，四郊多垒谁之耻。

思君不幸而言中，当以境外累君矣。送君行矣为君歌，知我龙泉与太阿。

愿君拂拭莲花萼，直斩长鲸净海波。
谢曹子方惠二物二首之博山炉
黄庭坚（宋代）

飞来海上峰，琢出华阴碧。
炷香上褭褭，映我鼻端白。
听公谈昨梦，沙暗雨矢石。
今此非梦耶，烟寒已无迹。
沈翁一拙
张弼（明代）

刻画棘端猴，新封万户侯。沈郎惟一拙，甘自老林丘。
班姬怨
孙蕡（明代）

燕燕复燕燕，飞来尾涎涎。朝辞乌衣国，暮入昭阳殿。

羽毛一何好，似许令侬羡。遂令同辇人，咫尺不相见。

新爱易旧欢，物情有迁变。白日尚移光，君恩讵能遍。

怀今思独永，感昔泪如线。秋草沿玉阶，流尘满纨扇。

纨扇知妾心，携持自障面。时来即所遇，势失贵亦贱。

庭树秋风生，无劳匣中怨。
庭竹
唐求（唐代）

月笼翠叶秋承露，风亚繁梢暝扫烟。

知道雪霜终不变，永留寒色在庭前。
村舍杂兴
陆游（宋代）

冉冉年华速，昏昏睡思浓。
废书心自愧，谢病客能容。
雨急钟微度，溪湍碓自舂。
可怜灯下影，随处伴衰慵。
钜鹿公主歌 其三
胡应麟（明代）

新封大国钜鹿主，钜鹿为谁大家女。
留题修觉山绝胜亭
王之望（宋代）

古寺幽岩万木稠，蜀川一览尽西州。依微远树低平野，散漫清江吐乱洲。

老眼乍明疑岘首，归心忽动忆槎头。当年风物悲游子，子美应同故国愁。
青原山次韵共绪山龙溪
罗洪先（明代）

春服相寻秋始逢，讲堂分席更朋从。石林清昼挥松麈，山阁微朋起暮钟。

道损自甘同辈后，神閒渐识古人慵。溪边夜语休轻答，莫有当年听法龙。
姑孰使院洗心亭
双庆（清代）

凿池不必深，盈盈半亩绿。小亭置其间，临风幽意足。

四围花槛虚，一径石桥曲。新蘋轻欲飏，芳蒲净如浴。

忘机竹树边，偶然下鸲鹆。
寄赠宣义大师
贾玭（宋代）

篆写千文迈古今，感陶承旨撰碑阴。
两朝雨露书中得，满箧诗碑物外寻。
衡岳水云长挂梦，帝城烟月不关心。
西游去事无消息，想共陈抟一处吟。
清商怨·庭花香信尚浅
晏几道（宋代）

庭花香信尚浅，最玉楼先暖。梦觉春衾，江南依旧远。
回纹锦字暗剪，谩寄与、也应归晚。要问相思，天涯犹自短。
题汪水云诗卷
张时中（宋代）

吴江潮落晓光微，万里风沙扑面飞。
帝化海滨精卫怨，仙吟华表令威归。
秋空愁断铜仙远，夜雨歌沉玉树非。
随意黄冠方外去，云台何似首阳薇。
游茅山道中望冈阜西南来势若连环既赴三茅而尾北掷马上口占
周必大（宋代）

千峰溧阳来，势若西南奔。遥拱三茅峰，不敢迫至尊。

三茅如轩悬，次序俨弟昆。正西辟夷涂，群仙之所门。

至今下泊官，往往弥旗幡。
青溪闻体斋古潭之说有诗嘲次韵以解
李东阳（明代）

奇事非关功力锼，桑乾从古说并州。登龙却恨通家晚，献璞翻为识者羞。

岂谓他山无片石，谁能只手断长流。春曹不许书名籍，别付诗坛掌故收。
董正墓
张诩（明代）

重岗如抱岳如蹲，碧水春风野外昏。不睹琼林依玉树，闲看游骑猎平原。

东风近墓吹芳芷，夹道疏槐出老根。

无限别魂招不得，断云含雨入孤村。
携印谒新守宿至德上方翌日马上追书十四韵
强至（宋代）

携符拜州守，半舍度微径。
有僧谒道傍，云我迓邑令。
因徐指丛林，佛宇颇严净。
愿驱大夫马，一宿憩征镫。
我生嗜烟萝，闻此惬幽兴。
乃留验僧言，金碧果晖映。
舍策游上方，尘襟觉疏莹。
山气乱朝暮，谷响答钟磬。
清风中宵来，云斂月垂镜。
微吟不知旦，坐席若初定。
遂行登修涂，回首谢岩磴。
咨予秉微尚，碌碌奚足竞。
一月两移府，未暇救民病。
徒为章服裹，折腰损真性。
【双调】蟾宫曲·冷清清人在西厢
汤舜民（元代）

冷清清人在西厢，叫一声张郎，骂一声张郎。乱纷纷花落东墙，问一会红娘，絮一会红娘。枕儿余衾儿剩，温一半绣床，闲一半绣床。月儿斜风儿细，开一扇纱窗，掩一扇纱窗。荡悠悠梦绕高唐，萦一寸柔肠，断一寸柔肠。
江上答客伤王少文
徐熥（明代）

去岁江头同送客，江水茫茫江月白。今岁江头送客归，问君动定空沾衣。

别去光阴才一载，可怜世事须臾改。当日江间折柳人，于今枯骨知何在。

客子闻言双泪垂，君亡不待余归时。访君不入君华屋，日伴孤猿坟上哭。
昭阳殿
柴望（宋代）

祸水流来汉火亡，白头宫女恨昭阳。
至今人见飞来燕，犹为君王暗断肠。
二月望日劝农既归散策郡圃二首
杨万里（宋代）

荆溪老守劝农归，吏散还从郡圃嬉。
拾得落英才一掬，春风苦向掌中吹。
次林伯玉侍郎韵赋西湖春游
陆游（宋代）

西湖一别不知年，陈迹重寻麦岭边。
山远往来双白鹭，波平俯仰两青天。
残骸自觉难支久，一笑相从亦宿缘。
旅食京华诗思尽，羡公落笔思如泉。
寄赵茂实大著二首
戴复古（宋代）

词臣工笔墨，亦足致功勋。
细草平戎策，兼为谕蜀文。
一言关治乱，千载有知闻。
应笑垂纶叟，愁吟对海云。
婆饼焦
惠迪（宋代）

梦破一声婆饼焦，吴音未稳带春娇。
不禁风力遥飞去，却引余音过别条。
寄王樵
李冠（宋代）

霜台御史新为郡，棘手廷评继下车。
首谒梓桐王处士，教风从此重诗书。
泉石帘泉
张诩（明代）

白云绝顶有飞瀑，大珠小珠落万斛。初疑银河泻九天，又如环佩归仙躅。

毛发森然不敢留，稍下百步金石幽。如将白练为帘箔，高挂清虚之殿头。

定是天孙为纺绩，唤取鲛梭方织得。风来不卷月不钩，世不收拾垂百尺。

我来手弄潺湲处，青天白日惊风雨。何当饱嚼九节蒲，捲帘飞挟蓬莱去。
余四一隐君挽诗
韩淲（宋代）

季蜕竟观化，忘机岂冯生。闲亭非故步，佳叙是修名。

有子庶绵远，无官底重轻。遥怜小水寺，松路郁深清。
答梦鹤轩主人并呈怀朝鲜使臣诗
金朝觐（清代）

秋树寒云望海东，乃心先得我心同。多惭太上忘情者，真欲临笺问老翁。
曾长石诗来约以寒食见过用韵合之
袁宏道（明代）

湖上腰如许，那能不系人。到门青李帖，屈指永和辰。

笋蕨抽蔘嫩，旗枪战火新。云山无处少，只少自由身。
贺新郎 江学在清瑶屿中和陈其年韵
吴绮（清代）

屐齿穿苔罅。爱君家、鱼丝竹脍，雀绵披鲊。坐上须眉人影绿，一片空潭微射。

有数点、海鸥常下。尽日狂谈挥玉麈，笑人间、世路羊肠怕。

吾醉矣，心无挂。

闲来泼墨珠泉泻。记当年、湖边杜牧，置身图画。今日飘零江海上，游倦临邛司马。

梦醒后、邻钟初打。华屋山丘休更叹，看乌衣、燕子重来者。

今古事，难凭藉。
即事
杜甫（唐代）

闻道花门破，和亲事却非。人怜汉公主，生得渡河归。

秋思抛云髻，腰支胜宝衣。群凶犹索战，回首意多违。
李山英以疾归田客有言山英移书石守道者因摭
蔡襄（宋代）

吾友守道气刚劲，丑邪扶直出天性。
意高身贱无所发，胸中事事先后併。
襄尝畏其大勇果，愿以中直为得正。
忽闻鲁士李山英，移书告之要力行。
曰今天下最急务，边头战守羌夷横。
异术纷回蠹化原，佞夫欺巧疵邦政。
生民失职餽斂繁，势若久旱方雩禜。
安得快雨洗长空，万物萧森蒙大庆。
古人有以身徇言，前者已僵后者更。
况值朝廷上宽大，苦谏兼容天子圣。
我疾不幸子可属，或列封章或庭诤。
勿学得路世俗儿，软语妖歌日酣醟。
乃知山英落落者，支革虽疲心逾竞。
予思物理似颠倒，难用智愚准衰盛。
贤豪既少遇又稀，或老且困壮而病。
就令贵显亦迍踬，尤触阴机石临穽。
一思九叹起呼天，何等官曹司是柄。
由来宰主都冥寞，用舍惟时穷达命。
山英归去亦何恨，门外无尘春色净。
回看名宦似浮沤，都把雄心付觞咏。
舟行入剡
崔颢（唐代）

鸣棹下东阳，回舟入剡乡。
青山行不尽，绿水去何长。
地气秋仍行，江风晚渐凉。
山梅犹作雨，溪橘未知霜。
谢客文逾盛，林公未可忘。
多惭越中好，流恨阅时芳。
和圣美观骑士翥坡
范纯仁（宋代）

翩翩飞鞚发云间，壮士旁观亦汗颜。势若投丸当峻坂，影如掣电下空山。

汉兵神速从天落，楚骑飙驰取将还。圣主恩深怀犷俗，谩教角逐向安閒。
题吴希周百蝶图 其一
陈维藻（清代）

粉腻涂来两翅华，轻于燕燕受风斜。当年只道丹青树，谁识丹青画不差。
茅山道中
陆文圭（元代）

蜿蜒西北来，土阜馀百里。
怪石从巉岩，势距三峰止。
大峰东南倾，中峰伏龙起。
绵绵亘不断，小峰平而峙。
名虽汉代立，山自开闢始。
我来春雨馀，峰色有如喜。
绿鬟光可鉴，栉沐初出水。
飘渺三仙人，婆娑一老子。
情知隔凡圣，颇亦达生死。
埋金何必问，采药聊复尔。
洞孔滴丹泉，手掬嗽吾齿。
咏篆畦垂丝海棠
舒岳祥（宋代）

夺胎锦带仍添丽，借面芙蓉特太癯。
睡去不禁春露压，醉来谁倩晓风扶。
长条莫恨无新叶，纤瓣还能著细须。
火急提鱼花下饮，明朝千点乱青芜。
题邢惇夫扇
黄庭坚（宋代）

黄叶委庭观九州，小虫催女献功裘。
金钱满地无人费，百斛明珠薏苡秋。
十用喜雨韵三首
吴潜（宋代）

喜极夫何恨不禁，五更霜角夜声沈。
滴残塞北征夫泪，点碎江南游子心。
久客情怀愁似织，休官时候梦非簪。
宝陀老子相怜否，苦海应援绠万寻。
谒龙门无畏师塔祈雨作
宋庠（宋代）

梵圣遗灵骨，洪缘福故都。
慈深云不断，法遍雨常俱。
使节开真槨，天香奉供炉。
拳拳依帝力，馀润冀昭苏。
赠圆昉公（昉，蜀僧。僖宗幸蜀，昉坚免紫衣）
司空图（唐代）

天阶让紫衣，冷格鹤犹卑。道胜嫌名出，身闲觉老迟。

晓香延宿火，寒磬度高枝。每说长松寺，他年与我期。
昨日过仲威不值作诗来谢因次其韵并呈明叔
赵蕃（宋代）

故山端可计焉终，孰遣求官自取穷。诗遇二豪真胜己，鬓惊霜白验成翁。

醒狂在昔人增益，间阔于今安取丰。邂逅过君无厌数，异时相远念难同。
寒食日与郭积之郊行饮中怀日新时春寒甚二首 其一
周孚（宋代）

江县明寒食，书斋老秃翁。衰怀元自异，胜践偶然同。

渚柳丝丝绿，山桃树树红。阿连不在眼，愁满夕阳中。
咏史 李陵
方一夔（宋代）

都尉出塞北，全军战浚稽。喊声春霆震，杀气阴云低。

单于不相识，借问将军谁。将军本将种，氏族派陇西。

天明鼓音死，剑斩军士妻。尘沙昏白日，道路东西迷。

马蹄去不返，边草空萋萋。高堂视白发，到死长悲啼。

归期日复日，老病天一涯。可怜龙门翁，空作无阴儿。
绍兴祀太社太稷十七首 其四 迎神用
郊庙朝会歌辞（宋代）

谷资土养，民赖谷生。功利之博，莫之与京。式严祠坛，因物荐诚。

礼具乐奏，惟神顾歆。
秋风
王珪（宋代）

猎桂来钟岭，翍椒度汉宫。
云飞汾水阔，叶下洞庭空。
海国樯帆壮，边城鼓角雄。
谁知洛阳客，归意在江东。
西江月（戊辰八月一日寿赵丞，其日社）
郭应祥（宋代）

朔旦生朝同贺，寿觞社瓮齐倾。湄湘元是小东京。著个风流贰令。

地胜岂如人胜，秋清争似官清。双瞳炯炯鬓青青。稳上华途捷径。
病中杂兴
高登（宋代）

垂老飘零万里余，肌肤瘦尽鬓毛疏。
皇恩若许归山去，豆地虽存不解锄。
藏师饷予山豆苗诗以纪之
李锴（清代）

物美天难夺，飒然风味殊。早春时采摘，小品擅庖厨。

滑腻江莼劣，甘寒玉笋俱。豆苗谁种女，亦足养清癯。
重游九莲庵
史梦兰（清代）

锦绣屏风四面开，骑驴又逐白云来。夕阳峰影当窗落，细雨泉声绕壁回。

僧指瀑源穿树杪，雀争残果坠经台。青山如旧朱颜改，醉向林峦酹一杯。
遇于鳞人云当上计台使留为代报喜而有作
王世贞（明代）

骅骝宛转又朝天，驿使遥将借寇传。渐有少年刀笔近，岂因三辅玺书偏。

石门相赠青山色，太守秋题紫塞烟。在昔词人虚领郡，当令扬马愧先贤。
墙外见梅
顾逢（宋代）

隔水园林剩有梅，重门扃钥少会开。
主翁只恐吹香出，不道花梢过屋来。
和象之北轩书事
韩维（宋代）

舍北多嘉树，重阴及四邻。
清风常满竹，好鸟不惊人。
图史无它物，讴吟佚此身。
应容千里客，一醉倒冠巾。
恭州报恩长老宣公以四偈见别用韵为谢
晁公溯（宋代）

海头已白藏头黑，老去心情总不堪。
请唱德山歌一曲，却能打鼓似关南。
送崔郎中往使西川行在
韦庄（唐代）

拜书辞玉帐，万里剑关长。新马杏花色，绿袍春草香。

一身朝玉陛，几日过铜梁。莫恋炉边醉，仙宫待侍郎。
大阅兵海上·其三
李攀龙（明代）

列舰如城积水前，援枹拥棹出行边。
桔槔气迸流乌火，组练光摇太白天。
鹅鹳一呼风雨集，鼋鼍双驾斗牛悬。
即今万国梯航日，并识君恩浩荡年。
琐窗寒
杨泽民（宋代）

倦拂鸳衾，羞临鹊鉴，懒开窗户。韶华暗度，又过妒花风雨。掩熏炉、怕闻旧香，柳阴只有黄莺语。似向人、欲说离愁，因念未归行旅。

春暮。知何处。便不念芳年，正当三五。轻衫快马，去逐狂朋怪侣。便罗帷、香阁顿忘，枕边要语曾记否。趁芳时、即早归来，尚可殢清俎。
题邻居
于鹄（唐代）

僻巷邻家少，茅檐喜并居。
蒸梨常共灶，浇薤亦同渠。
传屐朝寻药，分灯夜读书。
虽然在城市，还得似樵渔。
句 其一
卢襄（宋代）

试将钟子山水意，一洗退之冰炭肠。
栖霞寺东峰寻南齐明征君故居
刘长卿（唐代）

山人今不见，山鸟自相从。长啸辞明主，终身卧此峰。

泉源通石径，涧户掩尘容。古墓依寒草，前朝寄老松。

片云生断壁，万壑遍疏钟。惆怅空归去，犹疑林下逢。
白日有閒吏青原无惰民为韵奉寄李成德十首 其七
释德洪（宋代）

花光浮县郭，麦浪涨郊原。吏散僧投谒，诗成月上轩。

何妨横麈尾，相对两忘言。
送陈秀才还沙上省墓
高启（明代）

满衣血泪与尘埃，乱后还乡亦可哀。
风雨梨花寒食过，几家坟上子孙来？
道中
王安中（宋代）

靴纹绿净漾林影，红芰鲜鲜得我愁。却忆横塘拜新月，折荷障笑木兰舟。
谢黄汝济教授惠建茶并惠山泉
楼钥（宋代）

几年不泛浙西船，每忆林间访惠泉。
雅好谁如广文老，亲携直到病夫前。
细倾琼液清如旧，更瀹云芽味始全。
或问此为真品否，其中自有石如拳。
会葬外舅过李万州基下
项安世（宋代）

又送人间一古今，两翁要望接云岑。
屈伸固是乾坤用，恻怆岂非天地心。
野迥茆风声索索，山深松日影阴阴。
平生来往风流在，应有幽人见苦吟。
书乡僧庵
何筹斋（宋代）

静答光阴转法华，生涯更藉菊为家。
山园隔树翻秋雨，石迳萦池浴晚霞。
学凤尾翘无限草，似鸡冠样不胜花。
萧槮安得诸王谢，竹下清谭煮露芽。
缘识
宋太宗（宋代）

治世求归济物功，希夷入我道情中。
从头日日被烦恼，烦恼思量摠是空。
题刘德夫真意亭二首 其一
杨万里（宋代）

湖上轩窗岸岸开，谁家不傍读书台。新亭自有人知处，只拣风烟好处来。
古渔父词十二首
王铚（宋代）

千古高人张志和，浮家泛宅老烟波。
不应别有神仙界，祗此沧江一钓蓑。
杂咏一百首 其二十二 婴臼
刘克庄（宋代）

贤矣两家臣，存孤极苦辛。后来有曹马，亦是受遗人。
太常引（呈昌甫）
韩淲（宋代）

随风和雨带烟开。更清冷、照崔巍。片片亦佳哉。细看得、花如翦巍。

茅檐出没，水浮桥外，人自两峰来。吟到涧泉梅。问何似、山阴道回。昌甫有“春浦雪涧泉梅”之句。
饯江东绣使庸斋赵玉堂二首
徐元杰（宋代）

天上玉堂辞宠荣，却持玉节按江城。
惟刑之恤民不悦，不怒而威吏胆惊。
有脚春来陶化日，无心云出雨苍生。
个中运量常提醒，元气循环昼夜行。
袁提干挽诗二首
戴表元（宋代）

短世谁无死，深山独有归。
送车晴起雾。埋碣夜生辉。
晦朔鸡鸣在，江山鹤梦非。
刚言仁者寿，近事例多违。
秋浦感主人归燕寄内
李白（唐代）

霜凋楚关木，始知杀气严。
寥寥金天廓，婉婉绿红潜。
胡燕别主人，双双语前檐。
三飞四回顾，欲去复相瞻。
岂不恋华屋，终然谢珠帘。
我不及此鸟，远行岁已淹。
寄书道中叹，泪下不能缄。
和颜长官百咏 其四 渔父
朱继芳（宋代）

长作丝纶短短牵，一池汉水尽南天。谁知有客量江面，不是渔郎两板船。
句
张贾（唐代）

夫子生知者，相期妙理中。（《送刘禹锡发华州》）。
题曹娥庙
许及之（宋代）

当日曹娥念父心，千年江水有哀音。可怜七尺奇男子，忍使神州半陆沈。
罗浮飞云顶午夜听泉 其十五
释今无（明代）

冷落无声渐入怀，不知身已被云埋。分明初爱听流水，此意全非听水佳。
龙挂
陆游（宋代）

成都六月天大风，发屋动地声势雄。
黑云崔嵬行风中，凛如鬼神塞虚空，霹雳迸火射地红。
上帝有命起伏龙，龙尾不卷曳天东。
壮哉雨点车轴同，山摧江溢路不通，连根拔出千尺松。
未言为人作年丰，伟观一洗芥蔕胸。
和苏适春雪八首
张耒（宋代）

寒阵须凭酒解围，闲官幸可典朝衣。
一杯冷落凭谁劝，却有飞花舞入帷。
心泉二首
蒲寿宬（宋代）

骤来惊辟易，久视益虚无。
咫尺星堪摘，波摇又走珠。
次韵和梁郎中咏太一碑
刘攽（宋代）

翠琰盘螭近玉题，芝书光彩贲雄辞。方从薄忌真如在，事绝鸿都岂易窥。

幼妇色丝辉锦组，银钩金错照琉璃。暮年无望青藜烛，时就祠官效祝釐。
次潭州通判范寅秩韵 其二
吕颐浩（唐代）

经纶无术致时康，何事连年住庙堂。退伴农夫耕晓月，闲陪渔父钓沧浪。

壮怀衰谢休鸣剑，旧学荒芜耻面墙。别乘意勤贻雅什，续貂深愧不成章。
与舍弟别舟岸间相望感叹成咏
曾巩（宋代）

涕泪昨辞亲，酸心今别子。舟陆空相望，掺袂即千里。
送王生之白狼幕中二首 其二
胡应麟（明代）

廿载封狼忆旧筹，悬腰霜色粲吴钩。殷勤脱赠秋风里，五夜飞餐日逐头。
戊申年七夕五绝
杨亿（宋代）

神女欢娱一夕休，月娥孀独已千秋。
争如灵匹年年会，莫恨牛津隔凤輈。
寄韩桂舲观察
伊秉绶（清代）

故人持使节，应上巴陵船。曾作浮槎客，相思落木天。

月华洞庭水，兰气潇湘烟。亦践君陈迹，驱车到海壖。
细米花
钟芳（明代）

叶叶间疏英，深冬树更青。色欺女萝嫩，香赛木犀清。

细细抽金缕，累累缀玉缨。蝶蜂何处在，莫敢侦芳馨。
复用前韵示内
谢薖（宋代）

尝闻藁砧词，破镜喻月半。为期望夫还，顾影兴妇叹。

乃知同室处，一笑日可玩。所悲孩抱中，聚沬何易散。

嘹然唯一雏，单栖若无伴。抚枕中夜吁，不寐常达旦。

藜羹具一杯，日举天随案。还胜在板屋，秪使心曲乱。

小鬟维槁项，聊可奉掷盥。每观绩麻手，捷急真不缓。

娉婷或阶楇，今古同一贯。颇知食薇清，凛凛可立懦。

仍甘作诗穷，乌银以喻炭。行看春日暄，妇事勤茧馆。

所求亦不奢，勿遣儿号暖。布衾幸无恙，不换角枕粲。
斗百花近拍
仲殊（宋代）

九凤啸歌宛转。鹤舞长生排遍。彩衣朱绂，醉挹绮园彭羡。

香在云头，星宫寿纪重新，东斗瑞光昏见。嘉庆留西宴。

酒乍醒时，便拥一封归传。雨露旧恩，长沙再膺天眷。

还了宫符，前席受取丁宁，功业算来何晚。
历代诗·东晋
杨简（宋代）

夷狄隐河洛，元帝南渡江。
宣帝之曾孙，立号都建康。
明成康与穆，哀废最堪伤。
简文武安后，桓玄暂称王。
卒闻恭帝世，逊位宋武皇。
两晋十五主，二百年而亡。
自和山房十咏
李曾伯（宋代）

闲云一片在尧天，乞得归栖岂易然。
肉食半生空白发，且餐湘菊荐寒泉。
醍醐鸟
魏野（宋代）

解啼能解酌，啼处静堪听。
林下虽沽酒，人间最独醒。
石泉窥认瓮，花露饮为瓶。
翻叹耽杯者，还应损性灵。
戊子三月二十一日殇小女称称三首
梅尧臣（宋代）

生汝父母喜，死汝父母伤。
我行岂有亏，汝命何不长。
鸦雏春满窠，蜂子夏满房。
毒螫与恶噪，所生遂飞扬。
理固不可诘，泣泪向苍苍。
城中月夜
葛绍体（宋代）

霜天如洗月鲜明，少醉街南取次行。
闲听梅花引吹彻，满楼槌鼓报初更。
五月望参
孔武仲（宋代）

起夜咏庭燎，晨装候当门。
双飞划天起，万马散云屯。
王乔背城郭，飞鸾从远村。
入缀外朝列，每瞻天帝尊。
时值甘雨足，大官复牢飨。
殿开宸极正，日映玉颜温。
抃舞效百兽，飞翔侣群鸳。
复转千步廊，峥嵘望西昆。
朋簪谈笑余，经史多讨论。
暇日邀王天任诸公游南坡天任有诗因次韵
虞俦（宋代）

雨骤频垂脚，山高故隐巅。
南坡疑断路，平地怪流泉。
猿鹤谁为伴，凫鸿亦堕前。
梅黄虽借润，榴火漫呈妍。
人世隙驹过，天形磨蚁旋。
云容愁暮合，霞彩望朝鲜。
已负杖藜约，宜修香火缘。
江山如得助，风月敢论钱。
今日苦不乐，此情谁与宣。
高歌怀杜曲，晚赋拟樊川。
屋破时悬溜，弓惊不受弦。
好邀沽酒伴，却羡泛舟仙。
竹色杯中绿，花光笔下笺。
左持还有蟹，右画更成圆。
自笑牛刀割，难安鸡肋拳。
补天非我事，聊尔继新篇。
谢建阳宰刘潜夫寄酒
陈宓（宋代）

建阳则有王，桐城则有孟。
王酝清而淳，孟盎和而劲。
一酌适我情，再酌养我性。
充腹皆阳和，阴慝不得并。
或隔千里遥，或馀百里径。
水陆有远近，非好遂无胫。
苟不遇益友，吾瓶讵能罄。
万竹轩 其五
黄裳（宋代）

雪霜势去旧容在，风雨声来新思生。须信此君清且贵，一竿犹可钓高名。
清明日离蓝田白鹿原寄王太博
魏野（宋代）

白鹿原东晓色中，人家新火翠烟浓。
岂惟心友难为别，驴上迴头恋玉峰。
题还轩
释德洪（宋代）

老去情枯道自肥，大刀破镜露全机。山边湖水无行路，枝上春禽亦倦飞。

半夜舟移空壑在，故乡家是昔人非。炷香阅遍楞严义，坐看烟消一缕微。
谒石翁墓三首 其三
湛若水（明代）

凤凰去不返，万仞空高冈。升冈望孤凤，何时复来翔。

感此笼中鸟，眷彼旷世祥。黄唐代已远，五色徒文章。
疏影 题张松溪泰初花影吹笙图
黄燮清（清代）

烟痕似雪。有瘦萤几点，飞上衣褶。料理银簧，坐对瑶天，黄昏韵事幽绝。

凄清不耐离人听，怕剩梦、断时难接。莫等闲、作弄凉声，挑醒一窗梧叶。

仰见明河浪静，夜深正露重，丝鬓微湿。袖底香归，指上秋生，逗起惺忪蝴蝶。

栏干闲了谁同倚，但靠碎、半身斜月。到恁时、寻取双成，偷谱羽衣三叠。
榕台二绝
刘克庄（宋代）

囊无金累贫如故，镜有丝生老柰何。
一事尚堪夸北客，来时诗少去时多。
新乡城西昔送李学宪于鳞至此感怀 其五
谢榛（明代）

大道相携五岳游，老夫共尔赋高秋。剩将石髓换仙骨，西指昆崙天尽头。
真兴寺阁
苏辙（宋代）

秦川不为广，南山不为高。
嵯峨真兴阁，杰立陵风飚。
危槛俯翔鸟，跳檐落飞猱。
上有傲世人，身衣白鹤毛。
下视市井喧，奔走何嗷嗷。
萧然倚楹啸，遗响入云霄。
清风吹其裾，冉冉不可操。
不知何所为，岂即非卢敖！游目万里间，远山如伏羔。
遗语谢世俗，钓鱼当钓鳌。
十二月初二日以签掣四川引见乾清宫
金朝觐（清代）

金殿朝开彻曙光，当年曾此对先皇。两朝诣阙仍书腐，十载弹冠尚御香。

捧檄拟经筹笔驿，观风许过浣花堂。遥知望斗京华远，且听流莺绕建章。
游临江寺
余靖（宋代）

古寺远尘笼，乘閒访此中。
客心千里静，僧语万缘空。
门暗松溪雾，楼间竹坞风。
吟馀懒复去，山照夕阳红。
褒禅山有于湖所题宝塔二字
罗点（宋代）

古刹浮屠映碧山，状元题墨最为娴。
游人倦憩尘心寂，云自青天水自闲。
赠惟俨师
殷尧藩（唐代）

焕然文采照青春，一策江湖自在身。云锁木龛聊息影，

雪香纸袄不生尘。谈禅早续灯无尽，护法重编论有神。

拟扫绿阴浮佛寺，桫椤高树结为邻。
报师恩 赠众道友
丘处机（宋代）

神仙缥缈太虚私。世俗无由得见之。幸遇门庭开教化，临逢斋见莫推辞。

担家造孽常终日，作福治心只暂时。更到时来心不谨，终身何以报恩慈。
苏幕遮
史佐尧（宋代）

柳垂金，梅褪玉。昴宿呈祥，符应生公族。盖世功名夸九牧。黼衮褒扬，庆阀辉南北。

赐宫醪，分笃耨。天与长生，谩把仙椿祝。好继平阳腾茂躅。富贵千秋，饮听瑶池曲。
圩丁词十解
杨万里（宋代）

年年圩长集圩丁，不要招呼自要行。
万杵一鸣千畚土，大呼高唱总齐声。
建炎丞相成国吕忠穆公退老堂 其二
胡舜陟（宋代）

为闻仙伯隐丹丘，三径新开结胜游。庭户招呼松桂月，樽罍追逐芰荷秋。

晓猿夜鹤空留恋，风虎云龙自应求。已拥帅旄将入觐，运筹破虏此归休。
入景福洞登璇玑台
朱彝尊（清代）

绀宇陟既穷，灵域探未竭。援萝巡倾崖，窥岩辨修碣。

灭迹超重深，拂衣避硉矹。入窞惊坎习，出泉自蒙发。

泄云晴未归，石火寒不伐。吹万聆天风，明雨见日月。

芳尘凝花堂，象纬逼金阙。阴涧待息心，阳阿足晞发。

岁晏当来游，毋令蕙草歇。
登岳阳楼
赵蕃（宋代）

几思假日赋登楼，风雨连连不肯休。
待得晴时又成去，再三举手谢沙鸥。
艾菊
史铸（宋代）

一入陶篱如楚俗，重阳重午两关情。
惜哉删后诗三百，菊奈无名艾有名。
遗直堂 其六
曾几（宋代）

柏叶松其身，在时公手植。杂树谁所栽，一钱初不直。
踏莎行
张抡（宋代）

一道飞泉，来从何许。空山积翠无人处。潺＿时和七弦琴，溟＿忽散千岩雨。

不问春秋，何拘今古。清音一听忘千虑。缨尘濯尽百神闲，飘然襟袖思轻举。
九日游华严寺二首
刘克庄（宋代）

古塔东偏景最奇，年深何处认苔基。
碧纱笼毁雷轰壁，黄缬林疏叶脱枝。
鹘没暮云天杳杳，鹤归旧里冢累累。
山泪与龙落山帽，雨洗风吹在者谁。
行香子 九月初三，和螺川韵
吴湖帆（清代）

月向谁娇。眉恁谁描。恰珍珠、露湛今宵。风欺薄袖，酒逞柔腰。

甚湛边凫，枝头蝶，水中鱽。

香为谁飘。花待谁浇。寄相思、红豆曾抛。梦回怜枕，诗发寻瓢。

溯蜀江云，湘江雨，浙江潮。
和何逢原寿母六诗 其三
何梦桂（宋代）

春风霞袂玉堂前，绿发童颜谢自然。令子重孙拜家庆，阿㜷迎笑掷金钱。
次韵汪仲嘉戏代苏姬寄郎之作
孙瑶华（明代）

由来娇爱竞新知，空结同心不忍持。
山上蘼芜宁再遇，陵西松忍讵相期。
罗繻明月君休系，纨扇秋风妾不辞。
极目自怜春欲尽，流莺飞处草离离。
秋
李山甫（唐代）

傍雨衣风冷渐匀，更凭青女事精神。来时将得几多雁，到处愁他无限人。

能被绿杨深懊恼，谩偎黄菊送殷勤。邹家不用偏吹律，到底荣枯也自均。
再次还鹤韵三首
陈造（宋代）

朅来室迩念人遐，回首青田几许赊。
飞去定惊鱼荡水，跫然今似客还家。
正德乙亥官舫载笼锦钱鸡倒挂鸟孔雀通臂黑猴诸禽兽上献记事一首
黄省曾（明代）

奇兽炎洲远，珍禽天府收。他时露囿乐，今日画船留。

携笼烦上将，给食走诸侯。鸾凤徒高举，麒麟不可俦。

入朝宜狎象，放苑只亲鸥。万岁应栖翼，三松恐挂猴。

文华须寂寞，太液转夷犹。宠极心何似，恩殊身莫酬。

周王有台沼，愧尔鹿呦呦。
放罗浮蝶
方正瑗（清代）

八幅裙开叶叶新，金笼初放翅如轮。神仙自合离尘网，颜色由来误美人。

莫向花边迷旧影，好从洞口觅前身。蛮烟蜑雨还家路，飞破江南一片春。
遣兴
林希逸（宋代）

于鱼于蚁皆非计，为马为牛一任呼。文字要须心自肯，功名只任命元无。

痴人底信高僧黠，俗士从嗤我辈迂。老作凡夫差了事，得閒不厌弄心珠。
游钟山和同寅潘应昌韵二首 其一
黄仲昭（明代）

红尘十载走金陵，偶共寻幽适性灵。山色自应千古在，人生能性几回经。

苍松栖鹤看尤好，碧涧潜蛟饮觉腥。一段风烟堪入画，谁言蓬岛隔穷溟。
与张郎中省庵二首 其一
何梦桂（宋代）

一统山河遍八埏，江南等作弹丸看。公来踏遍官田土，只有池蛙不为官。
春词二十首 其十六
李纲（宋代）

聒聒鸣鸠唤雨来，萧萧寒响滴空阶。不知逐客伤春恨，多少残英点翠苔。
谭南恩见过
韩淲（宋代）

正在山前看木犀，儿童惊报故人来。急扶藜杖过桥去，喜见朱轓作牧回。

岭外山川多瘴疠，江南朝市有尘埃。经行又泥冰溪水，且折清香荐一杯。
哭陈兴宗先生三首
邓肃（宋代）

满腹悲辛谁与言，叩门不应更依然。
一斑昔我尝窥豹，五色还公自补天。
新陇只今堪挂剑，枯桐从此不调弦。
典刑今有阿戎在，定与相从对白莲。
挽张南轩先生八首 其一
彭龟年（宋代）

妖氛动寥廓，白日漫沙尘。忠义不可没，扶携悯如邠。

人情易勇怯，鼓舞吾当伸。忽忘天地雠，却见玉帛邻。

沦胥五十年，锐气日以堙。皇皇忠献家，正议摩秋旻。

只手提三纲，一缕挽万钧。狂敌不足灭，颓俗何由仁。

千载诸葛公，相望吾沾巾。
题曲水阁
邵必（宋代）

凿石得春渠，波环阁势孤。新痕涨微雨，远碧注平湖。

士俗山阴涨，风光洛曲殊。回眸见危岭，凭槛有惊凫。

坠蕊浮旋濑，疏篁荫叠栌。人閒多拾翠，鱼乐半依蒲。

河朔谁觞友，沂津昔咏儒。遗芬知未泯，游盖此为娱。
赵平甫幽居八操 其二 我娱斋操
杨万里（宋代）

一室容膝，纳万壑而有馀。一几凝尘，载千古而不重。

暮四朝三，吾不复梦。
曲游春 晓坐华严阁天阶，和周密
杨玉衔（清代）

暖翠浮岚里，罥千竿寒雨，往来莺织。过院偷閒，惜流光偏在，奔驹一隙。

万绿红尘隔。闻根净、人间筝笛。看晓鸦、掠过西峰，点破锦屏山色。

短陌。檀栾镐碧。比姓字燕然，同此铭勒。歌舞毡毹，梦花摇粉堕，麝飘香幂。

无分鸣钟食。水云窟、自甘岑寂。算片刻流连，并愁遣得。
和魏衍元夜同登黄楼
陈师道（宋代）

车马竞清夜，人物秀三楚。
登临得免俗，兹楼岂时睹。
同来两稚子，冠者亦四五。
落落俱可人，颇亦厌歌鼓。
山月出未高，潜鳞动寒浦。
樯灯接疏星，夺目粲不数。
魏侯转物手，百好趋就叙。
得句未肯吐，秀气出眉宇。
水净纳行影，山空答修语。
夜气稍侵肌，鸟骇去其侣。
清游岂有极，喜事戒多取。
投静未免喧，于今岂非古。
永怀寂寞人，南北忘在所。
横岭限鱼鸟，作书欲谁与。
情生文自哀，意动足复伫。
凭槛共一默，望舒已侵午。
题南康归宗寺
陈宓（宋代）

山阴逸气追千古，不但挥毫一段奇。
到此风流故无恙，游人休问旧来池。
和李才甫先辈快阁五首
黄庭坚（宋代）

长江淡淡吞天去，甲子随波日日流。
万事转头同堕甑，一身随世作虚舟。
浣溪沙（十四日）
韩淲（宋代）

百花丛里试新妆。不许巫山枉断肠。牡丹风扬曲声长。

寒食清断间节序，绮窗朱户少年场。燕泥香润落空梁。
元日早朝
王建（唐代）

大国礼乐备，万邦朝元正。东方色未动，冠剑门已盈。

帝居在蓬莱，肃肃钟漏清。将军领羽林，持戟巡宫城。

翠华皆宿陈，雪仗罗天兵。庭燎远煌煌，旗上日月明。

圣人龙火衣，寝殿开璇扃。龙楼横紫烟，宫女天中行。

六蕃倍位次，衣服各异形。举头看玉牌，不识宫殿名。

左右雉扇开，蹈舞分满庭。朝服带金玉，珊珊相触声。

泰阶备雅乐，九奏鸾凤鸣。裴回庆云中，竽磬寒铮铮。

三公再献寿，上帝锡永贞。天明告四方，群后保太平。
闻砧
孙传庭（明代）

日落孤城秋气深，西风入夜转萧森。飘来一片寒砧急，敲碎离人万里心。
和陈韵兰韵四章 其二
周式濂（清代）

逝水年华转眼过，桃源风景近如何。新诗漫咏猱如木，往事空如雉丽罗。

白屋贫时居自得，黄粱熟后梦偏多。官民一样悲零落，极目鹏山发浩歌。
山行
李胜原（明代）

径入云深处，行行日欲斜。山环六七里，溪绕两三家。

隔竹闻飞瀑，随风看落花。村翁偶相值，且与话桑麻。
赠李蒙叟
杜荀鹤（唐代）

在我成何事，逢君更劝吟。纵饶不得力，犹胜别劳心。

凡事有兴废，诗名无古今。百年能几日，忍不惜光阴。
月潭寺（二首）
何景明（明代）

绿萝阴下列蒲团，茗叶松花进晚餐。
近水云霞晴亦雨，傍岩楼阁昼常寒。
旅怀寥落逢秋半，僧话淹留坐夜闲。
惆怅尘踪又南去，朝来钟磬隔烟峦。¤
大宋地理图歌
郑思肖（宋代）

混沌破后复混沌，知是几番开太极。四方地偏气不正，中天地中立中国。

神禹导海顺水性，太章步地穷足力。悖理汤武暂救时，谋篡莽操大生逆。

离而复合合复离，卒莫始终定于一。粤自炎帝逮唐尧，两汉大宋传火德。

我朝圣人仁如天，历年三百犹一日。形气俱和礼乐修，谁料平地生荆棘。

风轮舞破须弥山，黑雹乱下千钧石。铜蟒万舌咀梵云，玉帝下走南斗泣。

中有一宝坏不得，放光动地神莫测。云是劫劫王中王，敕令一下罔不伏。

燕南垂，赵北际，忽必烈正巢其地。一声霹雳吹云飞，真火长生世永世。

山山深，水水清，纵横十方变化身。恒河沙数天坏壳，独我志气常如新。
次卿与余终日坐竹间以何人有酒身无宁谁家多竹门可款为韵余得上七字 其四
周紫芝（宋代）

昔年嗜酒人，常恐不到口。卧瓮宁免贼，窥窦真若狗。

幸兹身无宁，家复有名酒。竹亦不待寻，清阴到窗牖。

长啸风满襟，相劝杯在手。不知平生欢，重复有兹否。
睡思
李覯（宋代）

睡魔气势重千钧，压倒心闲食饱人。
莫笑坐问常似醉，当年满腹是精神。
郊庙歌辞。享太庙乐章。延和
佚名（唐代）

巍巍累圣，穆穆重光。奄有区夏，祚启隆唐。

百蛮饮泽，万国来王。本枝亿载，鼎祚逾长。
烛影摇红 墨妙亭怀古
吴绮（清代）

曲径斜通，逍遥堂外多春树。小亭深翠挂檐花，旧是藏书处。

莘老昔年来往。向公馀、搜奇好古。龟趺螭壁，燕瘦环肥，大苏曾许。

岁月迁流，溪藤也有屯阳数。蛟龙奔走赴秦灰，那论鱼和蠹。

到此不堪延伫。笑眉山、空题好句。美人名士，奇字雄文，彼苍应妒。
寓言九首
王安石（宋代）

周公歌七月，耕稼乃王术。
宣王追祖宗，考牧与宫室。
甘棠能听讼，召伯圣人匹。
後生论常高，於世复何实。
春日过绿萝庵遇王驾部叙话赋
邓仪（明代）

解组归来筑旧山，新栽五柳荫云关。彤庭载锡褒封诏，白发重跻献纳班。

仙履浮香盈绮席，官袍纡锦映朱颜。辰溪灵秘如勾漏，亶觅砂床炼九还。
试院中作二首 其一
吕本中（宋代）

客梦断复续，角声寒更长。疏篱拥残月，老木犯新霜。

斗絷身何恨，驰驱汝自忙。稍知诗有味，复恐道相妨。
偈颂三十八首
释如净（宋代）

一言相契，万古不移。
柳眼发新条，梅花满旧枝。
赠僧五首。钵塔院如大师（师年八十三）
白居易（唐代）

百千万劫菩提种，八十三年功德林。若不秉持僧行苦，

将何报德佛恩深。慈悲不瞬诸天眼，清净无尘几地心。

每岁八关蒙九授，殷勤一戒重千金。
官舍岁暮感怀书事五首
张耒（宋代）

修竹高槐交映门，公居潇洒近山云。
醉眠多似陶彭泽，官况贫于郑广文。
秋菊捣尘供晓饵，寒松收子和香焚。
经年门巷无车马，只有清风伴此君。
夏日览物思古人三首 其一 张仲蔚
韩维（宋代）

弃置当世事，覃思天官书。蓬蒿长没人，寂寞守园庐。

轩冕非所慕，赋诗常晏如。
云阻郑陆桥
汪怡甲（清代）

无端雨雪阻归舟，绝少知心解客愁。记得临行慈母语，寒衣未就莫勾留。
送吕道师还天台山
王铚（宋代）

结宇孤峰藓径危，身閒鸥鸟信忘机。
水声山色何今古，物态人情果是非。
子踏白云来问道，我垂华发自生辉。
赤城归去松门晚，万里秋风上客衣。
重游宝雨寺
李复（宋代）

题墨暗颓垣，峥嵘岁序迁。
旧僧霜发满，老柏瘦根穿。
客少庭多草，村饥供乏钱。
重来犹晚暑，清盥挹寒泉。
颂古八首
释云（宋代）

独唱清新拍不同，寥寥千古意无穷。
拟开眼向声前听，早被风吹别调中。
采薇(节选)
佚名（先秦）

采薇采薇，薇亦作止。曰归曰归，岁亦莫止。 靡室靡家，猃狁之故。不遑启居，猃狁之故。
采薇采薇，薇亦柔止。曰归曰归，心亦忧止。 忧心烈烈，载饥载渴。我戍未定，靡使归聘。
采薇采薇，薇亦刚止。曰归曰归，岁亦阳止。 王事靡盬，不遑启处。忧心孔疚，我行不来！
和吴唐辅雪中同游西湖之作
郑刚中（宋代）

平生闻说西湖好，眼碍红尘未得看。
款奉亲朋今始到，俯临波得不知寒。
异乡把盏人都醉，同道论情我最欢。
莫向人头听传漏，且将灯烛照更阑。
博学之
戴圣（两汉）

博学之，审问之，慎思之，明辨之，笃行之。有弗学，学之弗能，弗措笃。有弗问，问之弗知，弗措笃。有弗思，思之弗得，弗措笃。有弗辨，辨之弗明，弗措笃。有弗行，行之弗笃，弗措笃。人一能之，己百之；人十能之，己千之。果能此道矣，虽愚必明，虽柔必强。
宿能仁作
周紫芝（宋代）

吴帆送我作东归，双玉重新见两溪。脚踏故乡犹未稳，仍携十品过江西。
诗一首
潘大临（宋代）

胡子云中白鹤，林生初发芙蓉。吴十九成雅奏，饶三百炼奇锋。

南州复见高士，东山行起谢公。信祖真成德祖，立之无愧行中。

吴生可共南郡，老夫宁附石崇。闻雅已倾重客，说谈仍得王戎。

冠盖城南高会，山阴未扫馀风。客散日衔西壁，主人不道尊空。
夜听妓赋得乌夜啼
刘孝绰（南北朝）

鹍弦且辍弄，鹤操暂停徽。别有啼乌曲，东西相背飞。

倡人怨独守，荡子游未归。若逢生离唱，长夜泣罗衣。
出关经华岳寺，访法华云公
岑参（唐代）

野寺聊解鞍，偶见法华僧。开门对西岳，石壁青棱层。

竹径厚苍苔，松门盘紫藤。长廊列古画，高殿悬孤灯。

五月山雨热，三峰火云蒸。侧闻樵人言，深谷犹积冰。

久愿寻此山，至今嗟未能。谪官忽东走，王程苦相仍。

欲去恋双树，何由穷一乘。月轮吐山郭，夜色空清澄。
唐大飨拜洛乐章。德和
武则天（唐代）

夕惕同龙契，晨兢当凤扆。崇儒习旧规，偃伯循先旨。

绝壤飞冠盖，遐区丽山水。幸承三圣馀，忻属千年始。
题敬亭弟松崖披卷图 其四
敦敏（清代）

想见庐山面目殊，丹青临墨费踌躇。欲将峭石孤松畔，添个东坡笠屐图。
甘露寺
苏轼（宋代）

江山岂不好，独游情易阑。
但有相携人，何必素所欢。
我欲访甘露，当途无闲官。
二子旧不识，欣然肯联鞍。
古郡山为城，层梯转朱栏。
楼台断崖上，地窄天水宽。
一览吞数州，山长江漫漫。
却望大明寺，惟见烟中竿。
很石卧庭下，穹窿如伏羱。
缅怀卧龙公，挟策事琱钻。
一谈收猘子，再说走老瞒。
名高有余想，事往无留观。
萧翁古铁镬，相对空团团。
陂陀受百斛，积雨生微澜。
泗水逸周鼎，渭城辞汉盘。
山川失故态，怪此能独完。
僧繇六化人，霓衣挂冰纨。
隐见十二叠，观者疑夸谩。
破板陆生画，青猊戏盘跚。
上有二天人，挥手如翔鸾。
笔墨虽欲尽，典刑垂不刊。
赫赫赞皇公，英姿凛以寒。
古柏亲手种，挺然谁敢干。
枝撑云峰裂，根入石窟蟠。
薙草得断碑，斩崖出金棺。
瘗藏岂不牢，见伏理可叹。
四雄皆龙虎，遗迹俨未刓。
方其盛壮时，争夺肯少安。
废兴属造物，迁逝谁控抟。
况彼妄庸子，而欲事所难。
古今共一轨，后世徒辛酸。
聊兴广武叹，不待雍门弹。
杨寺丞书画
刘攽（宋代）

杨侯古书数十轴，草隶缺残犹可读。古书流传动千岁，书可仿摹古容伪。

爱君苦心能辨之，等捐千金不为费。世尝售名不售真，物可见形难见神。

重令志士一惆怅，念有遗宝随埃尘。东墙西墙画满屋，瑟琶小儿理新曲。

鄙夫长安交游少，骑马能来与君熟。万事好恶我自知，不作浮沈为人更耳目。
望云思亲图
丁鹤年（元代）

山人爱云不离山，巢居只在云松间。枕泉漱玉弄明月，此心直与云俱閒。

达官爱云云作侣，平步青云称高举。天瓢一滴慰苍生，大旱用汝为霖雨。

王公出处与此二者殊，十年游宦感离居。衣上犹存慈母线，手中长把严君书。

日日看云不遑暇，为有吾亲舍其下。恨身不得逐云飞，却写飞云入图画。

公馀展玩凝心神，见云如见吾双亲。卷图仍寄吾亲舍，永奉高堂长寿身。

狄公盛事王公继，今古孝思同一致。
隔浦莲（春行用美成韵）
赵必{王象}（宋代）

东风吹长嫩葆。花坞穿青窈。玉管新声，金铃颤响惊青鸟。行乐管草草。春光闹。鸳浴垂杨沼。

红娇小。梳宫样、髻云钗凤斜倒。酒边轻别，一枕相思到晓。巫山难梦到。愁觉。一些心事谁表。
阅历科进士录 其一
钟芳（明代）

魁甲真么么，过眼成士苴。试看十科前，几个知名者。
出城
程自修（金朝）

束带供人事，扶藜强病身。诛求非上意，盗贼本良民。

湿翠山藏雨，轻黄柳带春。小儿随白首，行坐各沾巾。
宿天禧因书壁间
李之仪（宋代）

月堕风林夜已深，寒衾展转不能禁。一番过眼知何处，惟有孤灯识此心。
閒题 其六
叶杲（宋代）

鞦韆墙外入斜晖，过尽残花客不知。春色三分桃李去，一分犹在绿杨枝。
志峡船具诗。梢
王周（宋代）

制之居首尾，俾之辨斜正。首动尾聿随，斜取正为定。

有如提吏尾，有如执时柄。有如秉师律，有如宣命令。

守彼方与直，得其刚且劲。既能济险难，何畏涉辽夐。

招招俾作主，泛泛实司命。风乌愧斟酌，画鹢空辉映。

古人存丰规，猗欤聊引证。
读陶渊明传二首 其二
郭祥正（宋代）

陶潜真达道，何以避俗翁。萧然守环堵，褐穿瓢屡空。

粱肉不妄受，菊杞欣所从。一琴既无弦，妙音默相通。

造饮醉则返，赋诗乐何穷。密网悬众鸟，孤云送冥鸿。

寂寥千载事，抚卷思冲融。使遇宣尼圣，故应颜子同。
雪台
曾几（宋代）

白昼俯层台，千山万山月。
若不犯高寒，安知此奇绝。
宿直二首 其一
王安礼（宋代）

天上春风水外寒，琉璃瓦湿月团团。千门纳钥尘飞远，一夕联文火禁宽。

人想柝声来睥睨，鸟惊花影堕栏干。少陵老去唯便静，此地优容欲报难。
华亭吴江道中偶作十绝 其三
朱长文（宋代）

白日归来皆有意，平生事了最为难。可怜万顷烟波色，只属天随醉眼看。
太白昼见
王十朋（宋代）

煌煌太白生东方，追逐残月生光芒。太阳中天不肯藏，过午一点犹微茫。

太史占之此何祥，咸忧兵起人流亡。金行用事多灾伤，大风地震水旱蝗。

有一于此宜预防，杂然并见何以当。臣言天意未可量，滔天赤地兴尧汤，偃禾拔木悟成王。

宋景一言国乃昌，灾异不作忧楚庄。吾皇修德应彼苍，去谗远佞任忠良。

推诚纳谏正纪纲，内修政事仍外攘。誓雪国耻还封疆，强虏当弱吾当强。

天戒为福非为殃，愿勿徒以虚文禳。
题画 苏子
张玉娘（宋代）

天白山高月满川，芦花风漾木兰船。倚舷一曲呜呜调，惊起潜蛟夜不眠。
登骑石山
黄汝嘉（宋代）

一亭平倚此山巅，展尽郊原极目天。
高下楼台微带雨，参差树目远含烟。
品题物象诗联轴，管领江山酒满船。
官冗不妨登览兴，尘襟到眩自悠然。
颂古九首
释梵思（宋代）

唤应寻常谁不晓，及乎按剑总茫然。
分明好个神仙诀，父子从来不许传。
宜阳
陶弼（宋代）

孤城溪洞里，闻说已堪哀。
蛮水如鲜血，瘴天已死灰。
吏忧民置毒，巫幸鬼为灾。
风土如斯恶，吾来胡为哉。
次韵寄詶侯生云俱见怀二首 其二
黄淳耀（明代）

章门旧雨知余忆，吴会浮云见汝心。愁里侧身堪涕泪，梦中识汝暂登临。

鸿当急景飞如昨，草入离亭绿至今。拟代黄花与君约，满城风雨迟车音。
赋益公平园牡丹白花青绿
杨万里（宋代）

东皇封作万花王，更赐珍华出尚方。
白玉杯将青玉绿，碧罗领襟素罗裳。
古来洛口元无种，今去天心别得香。
涂改欧家记文著，此花未出说姚黄。
雪
李洪（宋代）

朔风动地似奔雷，瑞雪飞飞偏九垓。
玉局尽疑从地涌，银台空讶倚天开。
西经佛国千峰外，北过天山万里来。
夸赋兔园非我事，直须兴尽棹船回。
蒹葭
佚名（先秦）

蒹葭苍苍，白露为霜。所谓伊人，在水一方。溯洄从之，道阻且长。溯游从之，宛在水中央。
蒹葭萋萋，白露未晞。所谓伊人，在水之湄。溯洄从之，道阻且跻。溯游从之，宛在水中坻。
蒹葭采采，白露未已。所谓伊人，在水之涘。溯洄从之，道阻且右。溯游从之，宛在水中沚。
留滞高安四年有余忽得信闻当除官真杨间偶成
苏辙（宋代）

数间茅屋久蹉跎，四见秋风入薜萝。
北棹偶然追雁羽，南公谁薜伴渔蓑。
三年贾傅惊吾老，九岁刘郎愧尔多。
此去仍家江海上，不妨一叶弄清波。
春日山居 其三
章甫（宋代）

村陋浑成俗，云山要可人。短篱鸡唱午，芳树鸟啼春。

地僻愁仍少，身閒懒更真。扁舟因送客，重到大江滨。
西江月 阅世说新语
陈世祥（清代）

我醉君须且去，人愁我欲言愁。槃间瞿谷舞无休。

不许公荣二斗。

北海无尊可满，茅山有泪难收。输他化蝶老庄周。

未醒之时识否。
华阳山和查教授 其一
徐积（宋代）

冲断浮云截断霞，满天矛戟竞槎牙。日来洞口回龙驭，月倚风前开桂花。

暮雨势连巫峡远，春泉流过楚江赊。物灵地怪非凡境，凤子鸾雏各一家。
季秋同李邓二明府俞山人寻灵隐故址作
胡应麟（明代）

叠磴危梯万仞悬，嵯峨飞阁架苍烟。天浮海色雕楹外，日荡江流画栱前。

玄鹤并携珠履客，青凫双下玉台仙。谁言康乐题诗旧，婺女犹闻笔似椽。
次韵李昌龄以诗督景贤堂诗
王庭圭（宋代）

欲医诗病了无方，怅望黄州旧雪堂。岁月易奔梭一掷，文章徒费纸千张。

相如赋丽终迟思，李广兵微未得当。句律年来亦如此，收功何以得鹰扬。
湘山
韩驹（宋代）

湘南第一境，山水足娱人。塔占飞来石，僧留过去身。

云泉苍壁曙，竹树绛园春。羡尔安禅客，翛然不受尘。
云岩
吴讷（元代）

云破石门开，青青烟树来。江东好山水，天上出楼台。

日月开丹灶，风尘罢酒杯。回看争战地，不似住蓬莱。
过西园视豁然亭旧址景仰苏黄门有感用其留题
汪晫（宋代）

西风落叶满空山，怀古情悰每怆然。
诗句尚傅人化鹤，危亭何在草生烟。
披寻旧址营华构，追继当时醉玉船。
要为故家复遗业，当知此举合为先。
省题笔谏诗
陈渊（宋代）

志士忧君切，还将笔效忠。但于心取正，不向字求工。

理自胸襟得，情因翰墨通。一言毛颖喻，千古史鱼风。

托意挥毫上，成名补衮中。谁知执艺事，功与诤臣同。
芭蕉
曾协（宋代）

炎蒸谁解换清凉，扇扇摇摇上竹窗。
准拟小轩添睡美，梦成风雨夜翻江。
贽管竹楼 其一
赵时韶（宋代）

天生贤佐福闽州，衮舄荧煌尚黑头。司马公留民可活，管夷吾在世何忧。

东南人物几华屋，今古乾坤一竹楼。三万卷书三尺剑，男儿事业要伊周。
寄张习之四首 其二
周砥（元代）

枇杷花开绕舍香，竹枝披拂映沧浪。旧雨故人不相遇，亦可寄书来草堂。
长安有狭斜
王称（宋代）

长安有狭斜，车马相驰驱。被服纨与素，宾从閒且都。

金章何纨纨，旄节照四衢。借问从何来，云自许史庐。

炙手手可热，炎凉在吹嘘。岂无范驱子，亦有步矩儒。

一身困蓬藜，终岁空嗫嚅。秉躬信如矢，不悟世道迂。

在昔弦与钩，封侯死道隅。宁知此狭斜，径捷良可趋。

微生颇有尚，夙志誓不渝。念无此容颜，策蹇旋吾车。
卧病累日羸甚偶复小健戏作
陆游（宋代）

行年当大耋，卧病涉高秋。
丸药作奇验，俶装仍小留。
轻沤元泛泛，破屋已飕飕。
尚有江湖兴，沙头问钓舟。
入荆州学四绝句呈昭祖 其四
陈渊（宋代）

明知安分即忘归，故倚春风看落晖。叔度汪汪波万顷，未应如我苦怀归。
第八十文殊九曲颂
释义青（宋代）

问法穷因归何处，黄河透过碧波澜。须知云外千峰上，别有灵松带露寒。
宣召看红木犀赐宴索诗并谢恩
曹勋（宋代）

九霞深借晓光披，粟粟轻红荫碧枝。
不逐秋香匀菊艳，要烘花色并彤墀。
凉云收雨颁慈惠，宝幄中天拜宴私。
折得一枝恩所赐，喜如初挂绿衣时。
再次前韵六首
张嵲（宋代）

乱蕊晚迎晴日暗，疏枝迥映暮山长。
萧然一榻安禅夜，细雨轻风为发香。
严河南
孟郊（唐代）

赤令风骨峭，语言清霜寒。不必用雄威，见者毛发攒。

我有赤令心，未得赤令官。终朝衡门下，忍志将筑弹。

君从西省郎，正有东洛观。洛民萧条久，威恩悯抚难。

苦竹声啸雪，夜斋闻千竿。诗人偶寄耳，听苦心多端。

多端落杯酒，酒中方得欢。隐士多饮酒，此言信难刊。

取次令坊沽，举止务在宽。何必红烛娇，始言清宴阑。

丈夫莫矜庄，矜庄不中看。
言公井
高启（明代）

寥寥武城宰，遗井虞山阴。千载汲未竭，九仞功应深。

艺囿自可汲，道源谁复寻。弦歌听已歇，瓶绠看还沉。

无为渫弗食，恻恻起叹音。一瓢乐未改，庶几回也心。
次韵子思舅
毕仲游（宋代）

幽居山雾合，日色晓相交。冻马空嘶枥，痴鸦不离巢。

旧醅澄绿沫，新橘破朱苞。我岂扬雄比，无须苦客嘲。
甘露寺北轩
周繇（唐代）

晓色宜闲望，山风远益清。白云连晋阁，碧树尽芜城。

少静沙痕出，烟消野火平。最堪佳此境，为我长诗情。
得古
释师范（宋代）

麦已登场稻满田，蒉桴土鼓乐平平。
不知将谓羲皇世，元是天开宝庆年。
还自益昌道得张仍修诗次韵
洪咨夔（宋代）

剑外风烟老鬓华，归心更切独孤遐。
明知东郭非吾土，苦认西楼是我家。
万古声名供敝帚，九州意气付浮杳。
同来蓬沓於潜女，一笑长歌陌上花。
云林清远四时词四首 其一
冯子振（元代）

花分石径蝶衣裳，蜂恼晴檐燕雨香。解事野桃吹绮片，谁教赚到鹄仙乡。
道上见梅花
陆游（宋代）

载酒房湖风日美，探梅喜折一枝新。
今朝忽向街头见，万萼千跗俗却春。
秦兵部书堂
张耒（宋代）

丈人怜我厚，许与过常情。
身世已迂阔，功名何敢争。
笑谈忘晚辈，樽俎罄生平。
欲斸临淮地，从公老此生。
江口有怀二首
白玉蟾（宋代）

丹枫偷落风无觉，白鹭微行鱼不知。
两地南楼今夜月，一般清皎百般思。
题大洪山
杨逴（宋代）

随州西南多群峰，争高竞秀无终穷。
众山迤逦渐行尽，始见独尊惟大洪。
同逢子韵寄逮子促其归
曾几（宋代）

九日清尊要及辰，谁令形迹滞瓯闽。
饶阳城畔趋庭子，长乐坡前入幕宾。
并倚门闾吾二老，相求原隰汝三人。
借令不共黄花酒，莫与西风作后尘。
题度支厅事许道宁画松石呈彦猷邻几直孺
刘敞（宋代）

长松森无依，苍石俨相对。自然山林气，若出天壤外。

许生笔妙绝，今世殊少辈。发挥得意表，潇洒与神会。

炎热五月交，尘土九衢内。微风度窗来，左右含天籁。

下有渔樵翁，生事尤可爱。茅茨乍隐见，畎亩更向背。

吾庐若办此，轩冕本不赖。愿从二三子，相与驾言迈。
张用宜丹房十咏 其三 晒药
徐庸（明代）

采来灵壤内，爆向广庭前。脩制成良剂，为□到十全。
和韦侍御寓直对雨
钱起（唐代）

名贯四科首，班宜二妙齐。如何厌白简，未得步金闺。

寓直晦秋雨，吟馀闻远鸡。漏声过旦冷，云色向窗低。

谁谓霄汉近，翻嗟心事暌。兰滋人未握，霜晓鹗还栖。

伫见田郎字，亲劳御笔题。
渔具诗·叉鱼
陆龟蒙（唐代）

春溪正含绿，良夜才参半。持矛若羽轻，列烛如星烂。
伤鳞跳密藻，碎首沈遥岸。尽族染东流，傍人作佳玩。
读史述 其九 李陵
魏学洢（明代）

李陵飞将雏，千弩应弦倒。万里搏单于，匈奴不堪埽。

箙中花箭尽，鼓死龙城道。名败志不成，身与毡帷老。

日落望乡台，酸风嘶荒草。子卿不相理，十年恨盈抱。
上寺留题
王禹偁（宋代）

松杉疏瘦簇山根，楼殿参差对郭门。
不惜马蹄来北寺，为怜熊耳在西轩。
云生石砌摇寒影，泉汲铜瓶露冻痕。
迁客频来何所得，一丛修竹拂吟魂。
寄徐编校
柴望（宋代）

近传丹诏下彤墀，夜鹤寒猿也自疑。江上晚风终自急，山中白石最相宜。

潮生潮灭鸥先见，花落花开蝶未知。怀玉山人如问我，烂柯山下看围棋。
送章表民秘书
释契嵩（宋代）

一日夫子来山陲，来言去别将何之。清尘旧尉亦皆至，鲜车轻佩光陆离。

入门顾我颜色好，林下把袂相追随。笑傲恣肆意气豪，举首不觉白日攲。

拂榻乃留岩宇宿，纸衾蒲席诚可嗤。不计丰约但适美，唯唯无语相拒违。

是时春和二月半，永夜耿耿轻寒微。高谈交发雅兴合，如瓶注泉争淋漓。

须臾促席命言志，直吐胸臆撝淳词。人心不同有如面，平生各自有所为。

表民卒然趋席端，曰吾有志人不知。末俗浅近乌足语，含哺未吐长嗟咨。

少从先生学经典，不探枝叶穷根基。帝王之道断可识，殷盘周诰无复疑。

古今事业贵适用，文意述作须有规。岂类童稚空琢刻，画饼不能疗朝饥。

十五孜孜事文字，磨砻笔砚精神罢。长篇大轴浩无数，慷慨但欲扶政治。

前年补吏来浙右，局务冗俗不可窥。倾怀欲效王霸略，骐骥捕鼠非宜宜。

钱唐大府多达官，品秩相较我最卑。孟轲独负浩然气，谁能敛袂长低眉。

丈夫所重以道进，青云万里须自驰。咄嗟顾我胡为者，甘以门荫为身资。

遂为谢病远引去，遽与簪组相差池。胶西董生苟可慕，下帷克苦穷书诗。

閒居落莫多感激，所感时政生瑕玼。贱臣抱节私自效，作书万字投丹墀。

天阍深岩在西北，引领一望云𩅰𩅰。德音毕竟不下报，漫陈肝胆空涕洟。

嗟嗟吾生时命谬，不遇当时甘佚遗。龙蛇之蛰尺蠖屈，万物不时须自怡。

我家田园在南国，亦有溪山名武夷。泉甘壤黑堪稼穑，归与老农事镃基。

余与感之闻此语，精神飞动惊支颐。深谋远虑不可测，沧溟无底天无涯。

阊阖门前无限客，摩肩踏足争前词。暖衣饱食恣气艳，几辈卓荦能如斯。

诗君更前与君语，何必轻沮烦孜孜。嘉谷冬收槿朝发，众物荣茂有疾迟。

不闻伊尹五干汤，尧舜之道方得施。贤杰轻身重天下，岂使汲汲营其私。

况当夷狄侮中国，蹂践二鄙翻地皮。将军诛讨苦未剋，百万师老劳旌旗。

凶年乐岁复间作，风雨霜雪犹不时。天子勤政不暇食，亦待才能相补裨。

庙堂之上有君子，聪明岂肯饶皋夔。执秉公道尊大匠，裁度杞梓宁参差。

爱君为人性疏达，不以其教交相訾。临风明月千里别，祝词岂惮倾肝脾。

俗人好毁寡乐善，嘉名清节慎莫亏。朝廷若问平津策，贤良第一非君谁。
病中杂兴 其六
刘克庄（宋代）

佛以灭为乐，观身等一沤。如何卢行者，镕铁护枯髅。
喜复邹忠公墓田赋绝句十首谢两郡侯 其二
谢应芳（元代）

里翁犹记前朝事，五马年年上冢来。白鸟能言高桂古，黄杨合把细花开。
童区寄传
柳宗元（唐代）

柳先生曰：越人少恩，生男女，必货视之。自毁齿以上，父兄鬻卖以觊其利。不足，则取他室，束缚钳梏之，至有须鬣者，力不胜，皆屈为僮。当道相贼杀以为俗。幸得壮大，则缚取幺弱者，汉官因以为己利，苟得僮，恣所为不问。以是越中户口滋耗，少得自脱。惟童区寄以十一岁胜，斯亦奇矣。桂部从事杜周士为余言之。

童寄者，柳州荛牧儿也。行牧且荛，二豪贼劫持反接，布囊其口。去逾四十里之虚所卖之。寄伪儿啼，恐栗，为儿恒状，贼易之，对饮，酒醉。一人去为市，一人卧，植刃道上。童微伺其睡，以缚背刃，力下上，得绝，因取刃杀之。逃未及远，市者还，得童，大骇，将杀童。遽曰：“为两郎僮，孰若为一郎僮耶？彼不我恩也。郎诚见完与恩，无所不可。”市者良久计曰：“与其杀是僮，孰若卖之？与其卖而分，孰若吾得专焉？幸而杀彼，甚善。”即藏其尸，持童抵主人所。愈束缚，牢甚。夜半，童自转 ，以缚即炉火烧绝之，虽疮手勿惮；复取刃杀市者。因大号，一虚皆惊。童曰：“我区氏儿也，不当为僮。贼二人得我，我幸皆杀之矣！愿以闻于官。”

虚吏白州，州白大府。大府召视儿，幼愿耳。刺史颜证奇之，留为小吏，不肯。与衣裳，吏护还之乡。乡之行劫缚者，侧目莫敢过其门。皆曰：“是儿少秦武阳二岁，而讨杀二豪，岂可近耶！”
越镇山楼
柴随亨（宋代）

百尺阑干最上头，杯中旗影动奎娄。
海通蛮岛三千国，山镇东奎数百州。
草木更含天子气，衣冠不洗晋人羞。
旧来越战吴争事，一曲渔歌起暮鸥。
经华严废寺为兵火所烧
李攀龙（明代）

往事殊猖獗，诸生坐播迁。无方超寂灭，有地入烽烟。

境坏秋原上，门空暮雨边。虚闻金作粟，真见火生莲。

星影疑缨缀，云光学盖悬。焚身香象泣，照钵烛龙然。

莫辨沉灰劫，犹传噀酒天。至今馀净土，不复一灯传。
题浴沂图
王柏（宋代）

一时言志圣师前，鼓瑟声中三月天。
谁识咏归真乐意，如何却向画图传。
渔父词
宋高宗（宋代）

雪洒清江江上船，一钱何得买江天。
催短棹，去长川，鱼蟹来倾酒舍烟。
踏莎行 其二 送子苾入陕
郑文焯（清代）

压酒春灯，掩歌秋扇。江南已是无肠断。曲中莫作水风听，尊前无有关山怨。

经醉池亭，临分笺管。西园芳草随人远。黄金纵得赎蛾眉，胡沙应换春风面。
省中直夜对雪寄李师素侍郎
令狐楚（唐代）

密雪纷初降，重城杳未开。杂花飞烂漫，连蝶舞徘徊。

洒散千株叶，销凝九陌埃。素华凝粉署，清气绕霜台。

明觉侵窗积，寒知度塞来。谢家争拟絮，越岭误惊梅。

暗魄微茫照，严飙次第催。稍封黄竹亚，先集紫兰摧。

孙室临书幌，梁园泛酒杯。静怀琼树倚，醉忆玉山颓。

翠陌饥乌噪，苍云远雁哀。此时方夜直，想望意悠哉。
虞美人 其二 平原君生前小诗有“落花小柳夕阳黄”之句，词旨凄婉，惜全首缺落，借填二词，以志哀悼
王策（清代）

消他几句愁边稿。断送诗人了。柳阴青粉谢家墙。依旧落花小柳夕阳黄。

女坟湖畔东风碎。谁送枫根纸。年年杜宇向黄昏。丝雨梨花洒血哭残春。
寄颜一齐阁内寂室方氏
释慧性（宋代）

即心即佛没誵讹，不动舌头意气多。
打破虚空行活路，夫妻抚掌笑呵呵。
老至
王邦采（清代）

种种胡为者，浪将衰白传。睡情秋夜薄，灵气道书甄。

茗煮辞柯叶，琴调胶柱弦。驰晖宛飞电，长此自推迁。
人日对梅花忆江阴明府余才伯年丈
邓云霄（明代）

人日晴阴暖半还，寒梅早已破春颜。陇头消息谁为寄，槛外风花懒独攀。

隔岁暗惊双鬓改，百年能见几人闲。兴来欲鼓江阴柁，共坐春申邑后山。
菩萨蛮
晁端礼（宋代）

远山眉映横波脸。脸波横映眉山远。云鬓插花新。新花插鬓云。

断魂离思远。远思离魂断。门掩未黄昏。昏黄未掩门。
读淮阴侯列传
蒋湘培（清代）

长乐仓皇壮士死，天下心悲汉皇喜。汉皇何喜民何悲，欢歌乃在深宫里。

吕公息女老堇毒，灭火祸胎真祸水。内蛇气焰凶灼天，龙鼎彭亨思染指。

庭中健者韩将军，与哙等伍心尚耻。生存肯作吕氏臣，俯窥产禄狐豚耳。

钟室幸为儿女诈，梁王菹醢东都市。良弓走狗去几尽，炎祚倾危竟何恃。

发蒙振落真易与，天下大势可知矣。长陵魂魄如有知，当时何为斩壮士。
句
王琪（宋代）

谁将水调歌秋雁，不遣君王待曲终。
题分宜县胡于信钓翁诗卷
郭钰（元代）

严光不作汉廷臣，今日闻君亦隐沦。草笠暮归三峡雨，竹竿晴钓五桥春。

长歌鼓枻知音少，满卷题诗入画真。马上行人莫相问，白鸥波暖最相亲。
丙辰岁八月中于下潠田舍获
陶渊明（魏晋）

贫居依稼穑，戮力东林隈。
不言春作苦，常恐负所怀。
司田眷有秋，寄声与我谐。
饥者欢初饱，束带候鸣鸡。
扬楫越平湖，泛随清壑回。
郁郁荒山里，猿声闲且哀。
悲风爱静夜，林鸟喜晨开。
曰余作此来，三四星火颓。
姿年逝已老，其事未云乖。
遥谢荷蓧翁，聊得从君栖。
中兴歌十首 其四
鲍照（南北朝）

白日照前窗，玲珑绮罗中。美人掩轻扇，含思歌春风。
福安府第二十九
文天祥（宋代）

崔嵬扶桑日，阔会沧海潮。
倾都看黄屋，此意竟萧条。
赴召
王十朋（宋代）

圣主龙飞才十日，微臣得郡古严陵。诏书又趣归天阙，愿竭孤忠赞中兴。
蕙香囊
欧阳修（宋代）

身作琵琶，调全宫羽，佳人自然用意。宝檀槽在雪胸前，倚香脐、横枕琼臂。

组带金钩，背垂红绶，纤指转弦韵细。愿伊只恁拨梁州，且多时、得在怀里。
初春吏隐堂作
韩维（宋代）

微风稍破冻，芳萌亦吐林。
百鸟感春阳，钩輈弄其音。
振策遵城曲，逍遥写烦襟。
爱此堂下石，青润挺琅琳。
中坳貯清泉，测之不盈簪。
纤鳞候暖戏，寂历自浮沉。
默视澹忘卢，白日为移阴。
人生本虚静，垢浊无自侵。
忽为外物牵，至性不可寻。
于焉得所监，一洗尘中心。
书怀 其一
卫博（宋代）

一剑西来又蒯缑，空馀逸气凛横秋。羁情正类南飞鹊，生事浑随万里鸥。

岁晚已惊霜入屦，夜寒唯有月当楼。四方八表男儿志，留滞江干恐白头。
归鸦 其七
魏学洢（明代）

归鸟呜呜傍晚回，暮林萧瑟自徘徊。孤飞觅伴声偏急，缓调无徘意更哀。

秦女停梭无限恨，何郎困狱可怜才。夜阑似谱乌栖曲，月白星稀冷画台。
李参政请赞
释宗杲（宋代）

这汉没量罪过，不合引惹措大。
被渠笑时藏刀，杀却吾祖达磨，
不知有底冤雠，一向兴灾作祸，
杲上府诺，惺惺著，
莫教话堕。
寄题松江下砂唐氏竹友
方回（元代）

赵子昂书今第一，竹友二字大逾尺。
结交此君者为谁，松江其逾吾未识。
想见仿佛如渭川，千亩比封环乃宅。
根竹可曾掘作鞭，笋出不忍煮为食。
青琅玕栖紫凤凰，可待九成击夔石。
老夫客居杭州城，一苇可航不三日。
不问主人即直造，谁知亦复有此癖。
梦到霜松雪梅边，龟谷踞兮蛤蜊食。
取此三友并友之，月明半夜吹长笛。
和范景仁王景彝殿中杂题三十八首并次韵其三
梅尧臣（宋代）

七物甘香杂蕊茶，浮花泛绿乱於霞。
啜之始觉君恩重，休作寻常一等夸。
诫子弟词
陆九韶（宋代）

听听听听听听听，劳我以生天理定。
若还惰懒必饥寒，莫到饥寒方怨命。
示施又新同舍
苏籀（宋代）

华发些些似不公，辰申龊龊有何庸。
力抛羁绁片时适，谈谑槃筵一笑烘。
山刹汲壶茶可点，匠人礲斲事方丛。
麦秋梅润霖淫剧，旅汎殊谙干越风。